16.

Kljub navedenim predlogom in ukrepom, ki jih vsebuje nova uredba za izboljšanje postopka evropske državljanske pobude in odpravo mnogih ovir, še vedno ostaja vtis, da je stališče Komisije premalo odprto in preveč previdno. To je zlasti razvidno v zvezi z bolj političnimi vidiki državljanske pobude: — Participativna demokracija je zlasti pomembna za povrnitev ali okrepitev zaupanja v evropski projekt. Zato je treba evropsko državljansko pobudo obravnavati kot čezmejni instrument, ki državljanom omogoča udeležbo v evropskih demokratičnih procesih in jim daje glas v oblikovanju evropskih politik: evropski javni prostor za razpravo med državljani in snovalci politik. Nova uredba za to ne zagotavlja ustrezne podlage. — Sedanje navzkrižje interesov Komisije, ki mora biti hkrati ključni vir informacij in podporna struktura za evropske državljanske pobude, je glavni „naslovnik“ evropskih državljanskih pobud in tudi odloča o prijavi in dopustnosti pobud, resno škoduje učinkovitosti evropske državljanske pobude pri spodbujanju udeležbe in krepitvi zaupanja državljanov. — Nova uredba ne odpravlja navzkrižja interesov Komisije, ki nastopa kot (1) osrednji akter, ki zagotavlja informacije, in (2) podporna struktura za državljanske pobude, hkrati pa je (3) organ, kateremu morajo organizatorji poročati in pri kateremu se morajo prijaviti, (4) ki odloča o prijavi pobude in (5) mora ukrepati na podlagi uspešne državljanske pobude. Nerešeno nasprotje interesov tako še vedno negativno vpliva na učinkovitost in legitimnost evropske državljanske pobude. OR je v mnenju leta 2015 zato predlagal ustanovitev nepristranskega ad hoc odbora, v katerem bi sodelovali strokovnjaki, predstavniki akademskega sveta in pravniki, ki bi preverjali dopustnost kot neke vrste „svet modrecev“ ali „zagovornikov interesov evropskih državljanov“. — Komisija omejuje evropsko državljansko pobudo na zadeve, ki sodijo v njeno pristojnost in o katerih se lahko sprejme pravni akt Unije v okviru Pogodb. Komisija se pretirano oklepa tega pravnega pristopa in ne ustvarja dovolj jasnosti glede meril, ki jih je treba opredeliti. To lahko povzroči arbitrarne ocene in spodkoplje odprto in pregledno politično razpravo. — Komisija tudi ni predložila predloga, ki bi obravnaval željo po sprejemanju državljanskih pobud, ki predlagajo spremembe Pogodb EU. — Pri merilih za upravičenost bi se bilo treba sklicevati na pravice in dolžnosti državljanov in načelo subsidiarnosti. — Nekatere državljanske pobude podpirajo pomembne teme, vendar niso uspele zbrati milijon podpisov ali izpolniti zahtevanih minimalnih pogojev v določenih državah. Po sedanjih postopkih se na te pobude nato kar pozabi. V primerih, ko se zbere znatno število podpisov, bi Komisija morala razviti ustrezne oblike odziva, da se ne izgubita morebitno politično sporočilo in s tem povezana mobilizacija. — Komisija bi morala javnosti v svojem uradnem odgovoru na evropsko državljansko pobudo, za katero je bilo zbranih več kot milijon podpisov, natančno in pregledno pojasniti svoje politične odločitve. Zagotoviti je treba odločno nadaljnje politično ukrepanje. — Evropski parlament ima bistveno vlogo pri sprožanju politične razprave s splošno javnostjo, med drugim v okviru predvidenih javnih posvetovanj. Parlament mora poleg tega poskrbeti za nadaljnje politične dejavnosti v zvezi z uspešnimi državljanskimi pobudami in upoštevanje političnega sporočila evropskih državljanskih pobud, ki ne uspejo zbrati dovolj podpisov. — Resno bi morali razmisliti o možnostih za bolj strukturirano, dolgoročno nadaljnje ukrepanje po predstavitvi v Evropskem parlamentu, tako da se državljanom ponudi možnost, da proučijo ukrepe, sprejete v odziv na uspešno evropsko državljansko pobudo, in nadaljujejo razpravo o temi pobude. Razmisliti bi bilo treba o uradni drugi predstavitvi, ki bi jo organiziral Evropski parlament in bi se je udeležili tudi predlagatelji evropske državljanske pobude: sledila bi objavi odziva Evropske komisije na evropsko državljansko pobudo in odprla prostor za nadaljnjo razpravo med vsemi zainteresiranimi stranmi.